
	PREDMET:
	Prijedlog zaključka Vlade Republike Hrvatske za prihvaćanje pokroviteljstva nad održavanjem sedmog šahovskog turnira iz serije Grand Chess Tour – Super Rapid & Blitz Croatia

Prijedlog




Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.) i točke II. Odluke o kriterijima i postupku za prihvaćanje pokroviteljstva Vlade Republike Hrvatske („Narodne novine“, broj 44/16.), Vlada Republike Hrvatske je na sjednici održanoj __________ 2026. donijela




Z A K L J U Č A K




	1.	Vlada Republike Hrvatske prihvaća pokroviteljstvo nad sedmim šahovskim turnirom iz serije Grand Chess Tour – Super Rapid & Blitz Croatia, sukladno zamolbi Šahovskog kluba „e4“.

	2.	Ministarstvo turizma i sporta sufinancirat će navedeni šahovski turnir u iznosu od 80.000,00 eura iz vlastitih sredstava, osiguranih u Državnom proračunu Republike Hrvatske za 2026. godinu.




KLASA:	
URBROJ:	

Zagreb,	




	PREDSJEDNIK


	mr. sc. Andrej Plenković



O B R A Z L O Ž E N J E

U razdoblju od 30. lipnja do 6. srpnja 2026. godine u Zagrebu će se održati sedmi turnir iz serije Grand Chess Tour – Super Rapid & Blitz Croatia u organizaciji Šahovskog kluba „e4“ iz Zagreba.

U 2026. godini Ministarstvo turizma i sporta osiguralo je potporu ovom događanju u iznosu od 80.000,00 eura, sukladno Odluci o odabiru međunarodnih sportskih natjecanja za sufinanciranje u 2026. godini.

 
Šahovski turnir Super Rapid & Blitz Croatia je međunarodni šahovski turnir koji će se u Zagrebu održati po sedmi put u organizaciji Šahovskog kluba „e4“, u kojem se natječu najbolje plasirani šahisti na svjetskoj rang ljestvici. Super Rapid & Blitz Croatia se održava u sklopu ciklusa turnira Grand Chess Tour. Grand Chess Tour osnovan je 2015. i vodeći je organizator elitnih međunarodnih šahovskih turnira. 

Na elitnom turniru u Zagrebu iz serije Grand Chess Tour,  sudjeluju najbolje plasirani šahisti na svjetskoj rang ljestvici, kao što je aktualni svjetski prvak Gukesh Dommaraju. Idejni začetnik i počasni ambasador Grand Chess Toura je Garry Kasparov, jedan od najvećih šahista svih vremena.

Treba istaknuti, kako su proteklih šest uspješno organiziranih Grand Chess Tour-a u Republici Hrvatskoj potvrdili koliko ovo događanje u svijetu šaha ima izniman značaj te je izvrsna prilika i u ovoj 2026. za dodatnu promociju Republike Hrvatske i Zagreba kao turističke destinacije. 

Osim samog vrhunskog natjecanja, turnir u Zagrebu prerastao je u šahovski festival koji uključuje niz popratnih događaja kao što su kadetski turnir, turnir za šahistice, brzopotezni turnir i simultanke svih sudionika. Poseban naglasak stavljen je na uključivanje mladih i promociju jednakosti u sportu.

Šah koji ima iznimnu tradiciju u Republici Hrvatskoj te kroz događanja poput predmetnog dodatno doprinosi popularizaciji ovoga sporta u Republici Hrvatskoj te promociji njegovih sportskih vještina uz predstavljanje novih uzora mladim generacijama, stoga se predlaže prihvaćanje pokroviteljstva Vlade Republike Hrvatske nad sedmim šahovskim turnirom iz serije Grand Chess Tour – Super Rapid & Blitz Croatia.

